**Nemzeti Agrárgazdasági Kamara és Európai Friss Csapat program**

**Zöldség- Gyümölcs Hős pályázat**

**Szabályzat**

Keressük 2022 Zöldség- Gyümölcs Hősét!

A Zöldség- Gyümölcs Hős pályázatot a Nemzeti Agrárgazdasági Kamara (NAK) és Európai Friss Csapat program (EFCS program) hirdeti meg, melynek keretein belül magánszemélyek, közösségek, oktatási intézmények, óvodák stb. jelölhetnek olyan személyeket a Magyarország 2022 Zöldség-Gyümölcs Hőse címre, akik sokat tesznek a zöldség-és gyümölcsfogyasztás népszerűsítéséért a gyerekek, a fiatalok, vagy épp a családok körében. A friss zöldség- és gyümölcsfogyasztása az egészséges táplálkozás alapja, amelyet minél hamarabb meg kell ismertetni a gyerekekkel, hiszen így épülhet be a legkönnyebben a mindennapi rutinjukba.

A pályázatban kiválasztott Zöldség- Gyümölcs Hős amellett, hogy megnyeri a NAK által felajánlott 100 kilogramm zöldséget-gyümölcsöt, lehetőséget kap, hogy részt vegyen az Európai Friss Csapat 2022. évi programjában. A pályázaton a nyertesnek pénzösszeg nem kerül juttatásra.

**A pályázat ütemezése**

**Jelölési szakasz:**

2022.04.01. - 2022.06.07.

**A pályázatok beérkezési határideje:**

2022. június 07. 17 óra

**Kiválasztási szakasz:**

2022.06.08. - 2022.06.16.

**Eredményhirdetés:**

2022. június 17.

**A pályázat leírása**

A Nemzeti Agrárgazdasági Kamara, edukációs programjával az Európai Friss Csapattal együttműködésben 2022-ben már második alkalommal keresi Magyarország Zöldség- Gyümölcs Hősét.

A pályázatra magánszemélyek, közösségek, oktatási intézmények, óvodák stb. küldhetik be a pályázatukat Magyarország 2022 Zöldség- Gyümölcs Hőse jelöltjére, amelynek tartalmaznia kell a Magyarország 2022 Zöldség- Gyümölcs Hős címre jelölt történetének, tevékenységének rövid leírását, a kitöltött jelölést, a jelölt nyilatkozatát, és legalább 1-3 darab előírások szerinti fotót, esetleg videót. A jelöléseket kizárólag elektronikus úton lehet benyújtani a zoldseggyumolcshos@havasmedia.com e-mail címre. A határidőre beérkező pályázatokat a NAK és az Európai Friss Csapat program szakmai zsűrije értékeli, és kiválasztja közülük a nyertes pályázót, aki Magyarország Zöldség- Gyümölcs Hőse lesz 2022-ben.

A benyújtott pályázati anyagokat a NAK és az EFCS program nem küldi vissza.

**Nevezés a pályázatra**

A pályázatra az alábbiak szerinti pályázati anyag benyújtásával lehet jelentkezni. A pályázatban való részvétel feltétele, hogy a Zöldség- Gyümölcs Hős címre jelölt és az őt jelölő is elolvassák a személyes adataik kezelésére vonatkozó adatkezelési tájékoztatót, megismerjék és megértsék, valamint jelen szabályzat feltételeit elfogadják, a beküldött pályázati anyag jelen tájékoztató alján az egyéb rendelkezések között felsorolt felhasználásához hozzájáruljanak, az erre vonatkozó a nyilatkozatokat pedig becsatolják a pályázat mellékleteként.

A mellékleteket és az adatkezelési tájékoztató a <https://frutti-veggi.hu/zoldseg-gyumolcshos/>

 weboldalon találhatók.

 **Hogyan kell a Zöldség- Gyümölcs Hős jelöltet bemutatni:**

* A pályázatot magánszemély, közösség, csoport, civil szerveződés nyújthatja be (óvoda, óvodai csoport, iskola, iskolai osztály, közösségi kert közösségek, baráti körök, munkahelyek, egyesületek stb.) a kitöltött jelöléssel, valamint egy történettel a jelöltről, tevékenységéről, minimum 1.000 karakter (szóközzel, 12-es betűtípus), de legfeljebb 4.000 karakter (szóközzel együtt) terjedelemben.
* Fontos, hogy a pályázat tartalmazzon valami személyeset a Zöldség- Gyümölcs Hős jelöltről, akár 2-3 idézetet vagy különleges módszert, amivel ösztönzi a gyermekeket a zöldség- gyümölcs fogyasztásra. Miket szokott mondani? Melyek a gondolatai az egészséges táplálkozással kapcsolatban?
* A történet tartalmazzon leírást, arról a tevékenységről, amit Zöldség- Gyümölcs Hős jelölt rendszeresen végez.
* A történetből, tevékenysége leírásából mindenképpen derüljön ki, mi az, amiben a jelölt példaértékű, miért érdemel elismerést a tevékenysége.
* Ha vannak számszerűsíthető eredmények, akkor azokat is bele kell írni a pályázatba.
* A történet tartalmazzon néhány gondolatot a pályázó jövőképével kapcsolatban.
* A pályázat mellé csatolni kell 3-5 darab fotót, ami a Zöldség-Gyümölcs Hőst mutatja be munka közben vagy a jelölt mindennapi életét, zöldség- gyümölcsfogyasztást népszerűsítő tevékenységét ábrázolja, összefüggésben a leírt történettel.
* A fotó mellett videót is lehet csatolni, de nem feltétele a pályázaton részvételnek.

**A pályázatnak a mellékletekkel együtt 2022. június 7-én, 17 óráig kell beérkeznie a** **zoldseggyumolcshos@havasmedia.com** **e-mail címre.**

**Adók és közterhek**

A nyereményekkel kapcsolatos bármely esetlegesen felmerülő adó és járulék megfizetését a Nemzeti Agrárgazdasági Kamara vállalja.

**Adatkezelés**

A jelölés beküldésekor a jelölő közösség/szervezet/intézmény tüntesse fel az elnevezését és postai elérhetőségét, és a képviseletében eljáró személy nevét, e-mail címét és egy telefonszámot, amin elérhető lesz, amennyiben a benyújtott pályázattal kapcsolatban kérdés merülne fel. Valamint a jelölés beküldésekor meg kell adni a jelölt nevét, foglalkozását, telefonszámát és email elérhetőségét is. A nyilatkozat minta megtalálható a <https://frutti-veggi.hu/zoldseg-gyumolcshos/> honlapon.

A jelölő szervezet képviselői, és a jelöltek személy adatainak kezeléséről a <https://frutti-veggi.hu/zoldseg-gyumolcshos/> weboldalon elérhető Adatkezelési Tájékoztató tartalmaz részletes tájékoztatást. Kérjük, ezt olvassa el!

**Egyéb rendelkezések**

A jelölő és a jelölt pályázati anyaguk leadásával hozzájárulnak ahhoz, hogy a pályázat keretében megírt történetet és elkészített fotókat, videót a Nemzeti Agrárgazdasági Kamara és az Európai Friss Csapat program, a program időtartama alatt (2021-2023), a zöldség- gyümölcsfogyasztást népszerűsítő céljával kapcsolatos tevékenysége során, ideértve különösen de nem kizárólag kommunikációs és marketingtevékenysége céljából saját döntésétől függően nyilvánosságra hozza, és ellenérték megfizetése nélkül térbeli, időbeli és a felhasználás módjára vonatkozó korlátozás nélkül, nem kizárólagos jelleggel felhasználja, ideértve különösen de nem kizárólag az átdolgozás, többszörözés, terjesztés, közzététel, nyilvános bemutatás és előadás, valamint a kiállítás eseteit is. A jelölő szavatol azért, hogy a pályázati anyag és az annak részét képező szerzői mű (írott szöveg, fotó, videó) a jelölt, a jelölő közösség saját szellemi alkotása és ezért annak a NAK, illetve az EFCS program általi felhasználása más harmadik személy jogát vagy jogos érdekét nem sérti.

A Nemzeti Agrárgazdasági Kamara és az Európai Friss Csapat program nem köteles a beérkező jelöléseket a fenti célokra felhasználni.

A nyertes kiválasztásában és a nyeremény odaítélésében a Nemzeti Agrárgazdasági Kamara és az Európai Friss Csapat program döntése végleges és nem vitatható.

A pályázattal kapcsolatban bármilyen felmerülő vitás esetben a Nemzeti Agrárgazdasági Kamara és az Európai Friss Csapat program döntése az irányadó.

A Nemzeti Agrárgazdasági Kamara és az Európai Friss Csapat program fenntartja magának a jogot, hogy amennyiben valamely jelölő vagy jelölt részéről a jelen Szabályzatban foglaltak megsértését, bármilyen manipulációt, illetve a pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a pályázati anyagot azonnali hatállyal kizárja a kiválasztási folyamatból. A jelen Szabályzat bárminemű megsértése – akár a díj átvételét követően is – a pályázatból való kizárás következményét, a nyeremény visszakövetelését és esetleges jogi lépések megtételét vonhatja maga után. A Nemzeti Agrárgazdasági Kamara és az Európai Friss Csapat program döntése a kizárás kérdésében végleges és nem vitatható.

A NAK és az EFCS program fenntartja magának a jogot jelen Szabályzat módosítására ill. kiegészítésére.

**Amennyiben egyéb kérdése van kérjük lépjen kapcsolatba velünk:**

**E-mail:** zoldseggyumolcshos@havasmedia.com

**Web:** <https://frutti-veggi.hu/zoldseg-gyumolcshos/>